b'\n_START_ARTICLE_\nNam Vi\xe1\xbb\x87t\n_START_PARAGRAPH_\nNam Vi\xe1\xbb\x87t tai Nanyue (perinteiset merkit: \xe5\x8d\x97\xe8\xb6\x8a; pinyin: N\xc3\xa1nyu\xc3\xa8 vietn. Nam Vi\xe1\xbb\x87t) oli muinainen valtakunta, joka sijaitsi 200\xe2\x80\x93100-luvuilla eaa. nykyisen Kiinan Guangdongin, Guangxin ja Yunnanin maakuntien sek\xc3\xa4 Pohjois-Vietnamin alueilla. Han-kiinalainen kenraali Zhao Tuo perusti valtakunnan Qin-dynastian lopussa ja kansan kulttuuriin siirtyi runsaasti tapoja Yue-kansalta ja keskisen Kiinan alueilta. Valtakunnan p\xc3\xa4\xc3\xa4kaupunki oli Panyu, joka sijaitsi nykyisen Kantonin kaupungin paikalla. Vietnamissa k\xc3\xa4ytet\xc3\xa4\xc3\xa4n nimityst\xc3\xa4 Tri\xe1\xbb\x87u-dynastia.\n_START_SECTION_\nHistoriasta\n_START_PARAGRAPH_\nNam Vi\xe1\xbb\x87t hallitsi suurta osaa nykyist\xc3\xa4 pohjoista Vietnamia ja etel\xc3\xa4ist\xc3\xa4 Kiinaa vuosien 258 ja 111 eaa. v\xc3\xa4lill\xc3\xa4. Kuningaskunta sai alkunsa Au Loc -nimisest\xc3\xa4 kuningaskunnasta, jonka p\xc3\xa4\xc3\xa4kaupunki Phuc An oli nykyisen Hanoin l\xc3\xa4nsipuolella. Vuonna 208 eaa. kiinalainen kenraali Zhao Tuo, vietnamilaiselta nimelt\xc3\xa4\xc3\xa4n Tri\xe1\xbb\x87u \xc4\x90\xc3\xa0, valloitti Au Locin ja yhdisti siihen alueita Kiinan puolelta, ja kutsui uutta valtiota nimell\xc3\xa4 Nam Vi\xe1\xbb\x87t. Vietnamin historian lasketaan perinteisesti alkavan t\xc3\xa4st\xc3\xa4 tapahtumasta. Kiinan Han-dynastia valloitti Nam Vi\xe1\xbb\x87tin vuonna 111 eaa., mist\xc3\xa4 alkoi kiinalaisten tuhannen vuoden valtakausi alueella.'